SL Uradni list Evropske unije C 300/1

Sporočilo Komisije glede dveh seznamov instrumentov finančne pomoči v skladu z Uredbo (EU) št. 472/2013

2013/C 300/01

1. Uvod

Uredba (EU) št. 472/2013 Evropskega parlamenta in Sveta z dne 21. maja 2013 o okrepitvi gospodarskega in proračunskega nadzora v državah članicah euroobmočja, ki so jih prizadele ali jim grozijo resne težave v zvezi z njihovo finančno stabilnostjo (1), določa popolno skladnost med okvirom Unije za usklajevanje ekonomskih politik, ki ga določa PDEU, in morebitnimi političnimi pogoji, ki se uporabljajo za finančno pomoč, ki se odobri državam članicam euroobmočja.

Uredba (EU) št. 472/2013 v nekaterih določbah nalaga Komisiji, da v informativne namene objavi dva seznama instrumentov finančne pomoči: (i) instrumente preventivne narave in ločeno (ii) tiste instrumente, za katere pravila Evropskega mehanizma za stabilnost (ESM) ne zahtevajo programa za makroekonomsko prilagoditev.

Komisija je za pripravo teh seznamov opravila neformalna posvetovanja z državami članicami ESM in z Mednarodnim denarnim skladom (MDS).

Ta seznama se bosta redno posodabljala.

2. Seznam instrumentov preventivne finančne pomoči, ki sprožijo okrepljen nadzor države članice upravičenke, objavljen v skladu s členom 2(5) Uredbe (EU) št. 472/2013

V skladu s členom 2(5) Uredbe (EU) št. 472/2013 je treba objaviti seznam instrumentov preventivne finančne pomoči državi članici v smislu člena 2(3) navedene uredbe. Države članice, ki prejemajo finančno pomoč v okviru takšnih instrumentov, so podvržene okrepljenemu nadzoru. Z odstopanjem države članice niso pod okrepljenim nadzorom, če finančno pomoč prejemajo iz kreditne linije, za odobritev katere se od navedene države članice do črpanja ne zahteva sprejetje novih ukrepov politike (člen 2(4) Uredbe).

Ta seznam je zato sledeč:

Evropski mehanizem za stabilnost — Preventivna pogojena kreditna linija (če se črpa) — Kreditna linija pod razširjenimi pogoji — Sistem pomoči na primarnem trgu (če se črpa iz kreditne linije Evropskega mehanizma za stabilnost) — Sistem pomoči na sekundarnem trgu (če ni sprožen v okviru programa za makroekonomsko prilagoditev)

Evropski instrument za finančno stabilnost — Preventivna pogojena kreditna linija (če se črpa) — Kreditna linija pod razširjenimi pogoji — Kreditna linija pod razširjenimi pogoji z delno zaščito pred tveganjem za državne obveznice — Sistem pomoči na primarnem trgu (če se črpa iz kreditne linije preventivnega programa Evropskega instrumenta za finančno stabilnost) — Sistem pomoči na sekundarnem trgu (če ni sprožen v okviru programa za makroekonomsko prilagoditev)

Mednarodni denarni sklad — Prožna kreditna linija (če se črpa) — Preventivna in likvidnostna linija

3. Seznam instrumentov finančne pomoči, za katere pravila Evropskega mehanizma za stabilnost ne zahtevajo programa za makroekonomsko prilagoditev, objavljen v skladu s členom 7(12) Uredbe (EU) št. 472/2013

V skladu s členom 7(12) Uredbe (EU) št. 472/2013 je treba objaviti seznam instrumentov, za katere pravila ESM ne zahtevajo programa za makroekonomsko prilagoditev v smislu člena 7(12) navedene uredbe. Za države članice, ki prejemajo finančno pomoč v okviru enega od teh instrumentov, mora Svet s sklepom odobriti glavne zahteve politik, ki jih namerava ESM vključiti med pogoje za finančno pomoč.

— Preventivna pogojena kreditna linija (PCCL)

— Kreditna linija pod razširjenimi pogoji (ECCL)

— Sistem pomoči na primarnem trgu (če se črpa iz PCCL ali ECCL)

— Sistem pomoči na sekundarnem trgu (če ni sprožen v okviru programa za makroekonomsko prilagoditev)

— Finančna pomoč za dokapitalizacijo finančnih institucij

Glede na to, da se ne pričakuje, da bo evropski instrument za finančno stabilnost (EFSF) začel z novimi programi do 1. julija 2013, takega seznama za evropski instrument za finančno stabilnost ni treba objaviti.

(1) UL L 140, 27.5.2013, str. 1.